《和权载之离合诗》
唐代·潘孟阳

咏歌有离合，永夜观酬答。笥中操彩笺，竹简何足编。

意深俱妙绝，心契交情结。计彼官接联，言初并清切。

翔集本相随，羽仪良在斯。烟云竞文藻，因喜玩新诗。

作者简介：潘孟阳（？—815），礼部侍郎潘炎之子也。孟阳以父荫进，登博学宏辞科。累迁殿中侍御史，降为司议郎。公卿多父友及外祖宾从，故得荐用，累至兵部郎中。宪宗新即位，乃命孟阳巡江淮省财赋，仍加盐铁转运副使，且察东南镇之政理。时孟阳以气豪权重，领行从三四百人，所历镇府，但务游赏，与妇女为夜饮。至盐铁转运院，广纳财贿，补吏职而已。及归，大失人望，罢为大理卿。气尚豪俊，不拘小节。居第颇极华峻。